“เงินบาท” แตะ 33.07 อ่อนค่าสุดรอบ 16 เดือน หลังกกร.หั่น GDP ไทยปีนี้ -1.5% เซ่นพิษโควิด
“เงินบาท” แตะ 33.07 อ่อนค่าสุดในรอบ 16 เดือน หลัง "กกร." หั่นประมาณการเศรษฐกิจ (GDP) ไทยปีนี้ -1.5%-0% เซ่นพิษโควิดระบาดรุนแรง
“เงินบาท” แตะ 33.07 อ่อนค่าสุดในรอบ 16 เดือน หลัง "กกร." หั่น GDP ไทยปีนี้ -1.5%-0% เซ่นพิษโควิดระบาดรุนแรง
4 ส.ค. 2564

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 33.02 บาทดอลลาร์ จากเย็นวานนี้ที่ระดับ 33.02 บาท/ดอลลาร์ แนวโน้มเงินบาทอ่อนค่าจากสถานการณ์การแพร่ระบาดของโควิด-19 โดยวันนี้ตัวเลขผู้ติดเชื้อทำนิวไฮทะลุ 20,000 ราย/วัน ทั้งนี้นักบริหารเงิน ประเมินกรอบการเคลื่อนไหวของเงินบาทในวันนี้ไว้ที่ 33.00 – 33.15 บาท/ดอลลาร์
โดยผู้สื่อข่าวรายงานว่า ล่าสุด ณ เวลา 14.56 น. ค่าเงินบาทเคลื่อนไหวอยู่ที่ระดับ 33.07 บาท/ดอลลาร์ ถือว่าเป็นระดับที่อ่อนค่าสุดนับตั้งแต่ 2 เม.ย.2564
ขณะเดียวกัน นายผยง ศรีวณิช ประธานสมาคมธนาคารไทย เป็นประธานคณะกรรมการร่วมภาคเอกชน 3 สถาบัน (กกร.) ประกอบด้วย สภาหอการค้าแห่งประเทศไทย, สภาอุตสาหกรรมแห่งประเทศไทย (ส.อ.ท.) และสมาคมธนาคารไทย เปิดเผยว่า ที่ประชุม กกร.ปรับลดประมาณการเศรษฐกิจไทยปี 2564 เป็น -1.5 % ถึง 0.0% ขึ้นอยู่กับความรุนแรงของโควิด-19 และมาตรการเพิ่มเติมของรัฐ
ด้านการส่งออก กกร. คาดว่าจะขยายตัว 10.0% ถึง 12.0% จากเศรษฐกิจโลกที่ฟื้นตัวดี แต่จำเป็นอย่างยิ่งที่จะต้องดูแลห่วงโซ่การผลิตไม่ให้เกิดการติดเชื้อในวงกว้าง โดยภาครัฐให้ความสำคัญเร่งด่วนกับการจัดหาวัคซีนให้กลุ่มแรงงานอย่างทั่วถึง ส่วนอัตราเงินเฟ้อทั่วไปจะอยู่ในกรอบ 1.0% ถึง 1.2% โดยมีแรงกดดันจากราคาพลังงานและค่าขนส่งที่เพิ่มสูงขึ้นอย่างต่อเนื่อง ซึ่งกระทบกับต้นทุนของผู้ผลิตสินค้า
“เศรษฐกิจไทยยังวิกฤตและเผชิญความเสี่ยงค่อนข้างมากจากการระบาดระลอกใหม่ที่รวดเร็วและรุนแรง กระทบต่ออุปสงค์ในประเทศ ขณะที่เศรษฐกิจโลกที่ฟื้นตัวต่อเนื่องยังสนับสนุนส่งออกของไทยในระยะต่อไป” นายผยง กล่าว
โดยที่ประชุมฯ มีการหารือกันแล้วมีความเห็นว่า เศรษฐกิจไทยเสี่ยงเข้าสู่ภาวะถดถอยอีกปีจากโควิด-19 ระลอกใหม่ที่ส่งผลกระทบตลอดครึ่งปีหลัง การควบคุมการแพร่ระบาดของไวรัสโควิด-19 ยังไม่ประสบความสำเร็จ จำนวนผู้ติดเชื้อรายวัน รวมถึงจำนวนผู้ป่วยสะสมในโรงพยาบาลยังเพิ่มขึ้นในอัตราสูง แม้จะมีการใช้มาตรการล็อกดาวน์มา 14 วันแล้วก็ตาม ทำให้ภาครัฐต้องขยายมาตรการล็อกดาวน์ออกไปอีกจนถึงสิ้นเดือนสิงหาคม และขยายวงกว้างออกไปหลายจังหวัด

สำหรับ THAI BAHT FIX 3M (3 ส.ค.) อยู่ที่ระดับ 0.24657% ส่วน THAI BAHT FIX 6M อยู่ที่ระดับ 0.27742% ส่วน SPOT ล่าสุด อยู่ที่ระดับ 33.06750 บาท/ดอลลาร์